Predkladacia správa

Nariadenie Rady (ES) č. 539/2001 z 15. marca 2001 uvádza zoznam tretích krajín, ktorých štátni občania musia mať víza pri prekračovaní vonkajších štátnych hraníc členských štátov, a krajín, ktorých štátni občania sú oslobodení od tejto povinnosti (ďalej len „nariadenie“). Zoznam krajín, ktorých štátni občania podliehajú vízovej povinnosti pri vstupe do EÚ, a ktorých štátni občania sú od tejto povinnosti oslobodení, tvorí prílohy uvedeného nariadenia.
V prílohe II nariadenia, v ktorej sú uvedené tretie krajiny, ktorých štátni občania sú oslobodení od vízovej povinnosti, ak pôjde o pobyty nepresahujúce spolu tri mesiace na území členských štátov EÚ, sú uvedené aj krajiny: Honduraská republika, Nikaragujská republika, Andorrské kniežatstvo, Spojené štáty mexické, Venezuelská bolívarovská republika, Singapurská republika, Spojené štáty americké, Guatemalská republika, Salvádorská republika, Panamská republika, Brunejsko-darussalamský štát, Uruguajská východná republika, Kostarická republika a Paraguajská republika.
Vláda Slovenskej republiky vyslovila svojimi uzneseniami (Honduraská republika uzn. č. 227 z 26. marca 2003, Nikaragujská republika uzn. č. 285 z 23. apríla 2003, Andorrské kniežatstvo uzn. č. 635 z 9. júla 2003, Spojené štáty mexické uzn. č. 657 zo 16. júla 2003, Venezuelská bolívarovská republika uzn. č. 658 zo 16. júla 2003, Singapurská republika uzn. č. 659 zo 16. júla 2003, Spojené štáty americké uzn. č. 749 z 20. augusta 2003, Guatemalská republika uzn. č. 831 z 3. septembra 2003, Salvádorská republika uzn. č. 976 zo 14. októbra 2003, Panamská republika uzn. č. 1031 z 5. novembra 2003, Brunejsko-darussalamský štát uzn. č. 1032 z 5. novembra 2003, Uruguajská východná republika uzn. č. 1200 zo 17. decembra 2003, Kostarická republika uzn. č. 5 zo 14. januára 2004, Paraguajská republika uzn. č. 278 z 31. marca 2004) súhlas s jednostranným zrušením vízovej povinnosti pre štátnych občanov uvedených tretích krajín, ktorí sa môžu na území Slovenskej republiky zdržiavať 90 dní v jednom polroku.
Schengenské acquis a právne predpisy ES/EÚ ustanovujú časové obdobie nepresahujúce 90 dní v jednom polroku, na ktorého základe sa môžu štátni občania tretích krajín zdržiavať na území EÚ bez víz. Z dôvodu právnej záväznosti predpisov ES/EÚ vo vízovej oblasti predkladá ministerstvo vnútra návrh na zrušenie uvedených uznesení vlády SR. 
Predkladaný materiál neznamená zavedenie vízovej povinnosti pre štátnych občanov uvedených tretích krajín, keďže títo sa môžu na našom území zdržiavať 90 dní v rámci jedného polroka bez víz na základe schengenského acquis a právnych predpisov ES/EÚ.
	Predkladaný materiál je vypracovaný v súlade s právnym poriadkom Slovenskej republiky a všeobecnými zásadami medzinárodného práva, ako aj záväzkami Slovenskej republiky vyplývajúcimi jej z iných medzinárodných dokumentov.	

	Predkladaný materiál nemá finančný, ekonomický, environmentálny vplyv ani vplyv na zamestnanosť a podnikateľské prostredie.